ຂ່າວພາຍໃນກະຊວງ
ຄະນະນຳກະຊວງໂຍທາທິການ ແລະ ຂົນສົ່ງເຂົ້າອວຍພອນທູດຫວຽດນາມ ປະຈຳ ສປປ ລາວ
ໃນຕອນແລງຂອງວັນທີ 2 ກັນຍາ 2020 ທີ່ ສະຖານເອກອັກຄະລັດຖະທູດ ແຫ່ງ ສສ ຫວຽດນາມ ປະຈໍາ ສປປ ລາວ, ທ່ານ ບຸນຈັນ ສິນທະວົງ ລັດຖະມົນຕີກະຊວງ ຍທຂ ໄດ້ນໍາພາຄະນະ ເຂົ້າອວຍພອນ ທ່ານ ຫງວຽນ ບ໋າ ຮຸ່ງ ເອກອັກຄະລັດຖະທູດ ແຫ່ງ ສສ ຫວຽດນາມ ປະຈໍາ ສປປ ລາວ, ເນື່ອງໃນໂອກາດວັນສະຖາປະນາ ສສ ຫວຽດນາມ ຄົບ ຮອບ 75 ປີ (2/9/1945-2/9/2020) ແລະ ວັນການທູດ ສສ ຫວຽດນາມ ຄົບຮອບ 75 ປີ(28/8/1945-28/8/2020).
ໃນໂອກາດດັ່ງກ່າວ, ທ່ານ ບຸນຈັນ ສິນທະວົງ ລັດຖະມົນຕີກະຊວງ ຍທຂ ໄດ້ຕາງໜ້າໃຫ້ຄະນະພັກ, ຄະນະນໍາ ແລະ ພະນັກງານກະຊວງ ຍທຂ ສະແດງຄວາມຊົມເຊີຍວັນສະຖາປະນາ ສສ ຫວຽດນາມ ແລະ ວັນການທູດ ສສ ຫວຽດນາມ ຄົບຮອບ 75 ປີ ຢ່າງສຸດໃຈ. ພ້ອມນັ້ນ, ທ່ານ ລັດຖະມົນຕີ ໄດ້ສະແດງຄວາມຊົມເຊີຍ ຕໍ່ຜົນສໍາເລັດອັນໃຫຍ່ຫຼວງໃນຫຼາຍດ້ານຂອງ ສສ ຫວຽດນາມ ທີ່ສາມາດຍາດມາໄດ້ໃນຕະຫຼອດ 75 ປີ ຜ່ານມາ ເຊັ່ນ: ເສດຖະກິດຂະຫຍາຍຕົວໄວ, ຊີວິດການເປັນຢູ່ຂອງປະຊາຊົນໄດ້ຮັບການພັດທະນາ ແລະ ປັບປຸງໃຫ້ດີຂຶ້ນເປັນກ້າວໆ. ນອກຈາກນັ້ນ, ທ່ານ ລັດຖະມົນຕີ ຍັງໄດ້ສະແດງຄວາມຊົມເຊີຍຕໍ່ຜົນສໍາເລັດທີ່ຂະແໜງການ ຄົມມະນາຄົມ, ການຂະຫຍາຍຕົວທາງດ້ານເສດຖະກິດ, ເສັ້ນທາງຄົມມະນາຄົມ ທີ່ມີການລົງທືນຮ່ວມກັນ, ການຂົນສົ່ງສິນຄ້າລະຫວ່າງປະເທດ ແລະ ວຽກງານຮ່ວມມື ລະຫວ່າງສອງກະຊວງ ກະຊວງ ໂຍທາທິການ ແລະຈົນສົ່ງ ສປປ ລາວ ແລະ ກະຊວງ ຄົມມະນາຄົມ ສສ ຫວຽດນາມ ແລະ ການລົງທຶນຮ່ວມກັນ ລະຫວ່າງ 2 ປະເທດ ໃຫ້ນັບມື້ນັບສູງເດັ່ນຂື້ນໃນເວທີພາກພື້ນສາກົນ.